Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Boaza udi wenza malu bu mukuudianganyi (1-12)
-
Boaza ne Luta badi balela Obeda (13-17)
-
Bankambua ba Davidi (18-22)
4 Mpindieu Boaza wakabanda, kuyaye ku tshiibi tshia tshimenga,+ yeye kusombaku. Mona! Mukuudianganyi uvua Boaza muambe au+ wakapitshila muaba au. Ke Boaza kuamba ne: “Wewe Kampanda, luaku, sombela muaba eu.” Nunku wakaya, yeye kusomba.
2 Pashishe Boaza wakangata bakulu dikumi ba mu tshimenga,+ kuambaye ne: “Sombelayi muaba eu.” Nunku bakasomba.
3 Ke Boaza kuambila mukuudianganyi au ne:+ “Naomi udi mupingane ufumina mu mpata ya Moaba+ udi upana tshitupa tshia buloba tshia muanetu Elimeleke.+
4 Nunku mvua muele meji ne: mvua ne bua kukumanyisha bualu ebu ne kukuambila ne: ‘Utshisumbe kumpala kua bantu badi basombele muaba eu ne bakulu ba mu tshisamba tshietu.+ Wewe musue kutshikuula, utshikuule. Kadi wewe kuyi musue kutshikuula, ungambile bua mmanye, bualu wewe ke udi ne bukenji bua kutshikuula, ne meme ndi mukulondele.’” Kuandamunaye ne: “Ndi musue kutshikuula.”+
5 Pashishe Boaza wakamba ne: “Dituku diudi usumba budimi kudi Naomi, udi ne bua kubusumba kabidi kudi Luta muena Moaba, mukaji wa mufue, bua kupingaja dîna dia mufue mu bumpianyi buende.”+
6 Ke mukuudianganyi au kuamba ne: “Tshiena nkumbana bua kubukuula to, bualu ndi mua kunyanga bumpianyi buanyi meme. Wewe bukuula ne bukenji buanyi bua kukuula nabu, bualu tshiena nkumbana bua kubukuula to.”
7 Mpindieu etshi ke tshivua tshilele mu bikondo bia kale mu Isalele bua bukenji bua kukuula ne bua kushintakaja bintu bua kujadika bualu bua mushindu wonso buvuabu benza: Muntu uvua ukopola sandala,+ umupesha mukuende, ne eu ke uvua mushindu wa kujadika diumvuangana bua bualu kampanda mu Isalele.
8 Nunku pavua mukuudianganyi au muambile Boaza ne: “Busumba wewe,” wakakopola sandala wende.
9 Pashishe Boaza wakambila bakulu ne bantu bonso ne: “Lelu nudi bantemu+ ba mundi nsumba bintu bionso bia Elimeleke ne bintu bionso bia Kiliona ne Malona kudi Naomi.
10 Ndi ngangata kabidi Luta muena Moaba, mukaji wa Malona, bua ikale mukajanyi bua kupingaja dîna dia mufue mu bumpianyi buende,+ bua dîna dia mufue kadijiminyi munkatshi mua bana babu ne ku tshiibi tshia tshimenga tshia kuabu. Nudi bantemu ba bualu ebu lelu eu.”+
11 Ke bantu bonso bavua ku tshiibi tshia tshimenga ne bakulu kuambabu ne: “Tudi bantemu! Yehowa enze koku bua mukaji udi ubuela mu nzubu muebe ikale bu Lakele ne Lea bavua base bonso babidi nzubu wa Isalele.+ Utante mu Efelata+ ne wikale ne dîna dimpe mu Beteleheme.+
12 Ku diambuluisha dia bana bikala Yehowa ne bua kukupesha kupitshila kudi nsongakaji eu,+ nzubu webe alue koku bu nzubu wa Pelese+ uvua Tamâ mulelele Yuda.”
13 Nunku Boaza wakangata Luta bua ikale mukajende. Wakasangila nende, ne Yehowa wakenza bua imite difu, yeye kulela muana wa balume.
14 Pashishe bantu bakaji bakambila Naomi ne: “Yehowa udi kayi mukulekele kuyi muntu wa kukukuula atumbishibue lelu. Dîna diende dimanyishibue mu Isalele!
15 Yeye mmusanguluje muoyo webe ne neakuambuluishe ku bukulakaja buebe, bualu mbamulele kudi mukaji wa muanebe udi mukunange+ ne udi mupite bana ba balume 7.”
16 Naomi wakangata muana, kumuambulaye mu tshiadi tshiende, yeye kutuadija kumulama.
17 Nunku bantu bakaji bena mutumba bakinyika muana au dîna. Bakamba ne: “Mbalelele Naomi muana wa balume,” bobu kumuinyika ne: Obeda.+ Yeye ke tatuende wa Yishai,+ tatuende wa Davidi.
18 Edi ke dilondangana dia dîku dia Pelese:+ Pelese wakalela Heselona;+
19 Heselona wakalela Lama; Lama wakalela Aminadaba;+
20 Aminadaba+ wakalela Nashona; Nashona wakalela Salamona;
21 Salamona wakalela Boaza; Boaza wakalela Obeda;
22 Obeda wakalela Yishai;+ ne Yishai wakalela Davidi.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Luta 4
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn lua_Latn unk lua_Latn unk lua_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn ind_Latn lua_Latn lua_Latn lua_Latn kon_Latn kon_Latn lua_Latn kon_Latn lua_Latn lua_Latn eng_Latn